মঙ্গলবার থেকে রাজধানীতে শুরু হয়েছে জাতীয় পথনাট্যোৎসব। ‘মূল্যবোধের অবক্ষয় রুখব, মানবিক সমাজ গড়ব’ শীর্ষক স্লোগানে বিকাল সাড়ে ৪টায় কেন্দ্রীয় শহীদ মিনারে এ উৎসবের উদ্বোধন করেন চিত্রশিল্পী রফিকুন নবী। আগামী ৭ ফেব্রুয়ারি পর্যন্ত ৮ দিনব্যাপী চলবে এ আয়োজন। এতে বিশেষ অতিথি হিসেবে উপস্থিত ছিলেন নাট্যব্যক্তিত্ব রামেন্দু মজুমদার, সম্মিলিত সাংস্কৃতিক জোটের সভাপতি গোলাম কুদ্দুছ ও বাংলাদেশ শিল্পকলা একাডেমির মহাপরিচালক ও গ্রুপ থিয়েটার ফেডারেশনের সভাপতি লিয়াকত আলী লাকী। এবারের আয়োজনের মাধ্যমে জাতীয় পথনাট্যোৎসব ৩২তম বছরে পদার্পণ করল।